|  |  |
| --- | --- |
|  |  |
| Til høringsparterne på vedlagte høringsliste | 28. april 2023 2022-5876 |

# Høring over udkast til forslag til lov om ændring af færdselslovens §70a

Transportministeriet forventer i den kommende folketingssamling at fremsætte vedlagte udkast til ovennævnte lovforslag.

I lovudkastet indgår i det væsentlige følgende ændringer:

Lovforslagets formål er, at gøre det muligt at gennemføre et forsøg med dobbelttrailere-vogntog, hvor der indgår flere end to påhængskøretøjer.

Med lovforslaget foreslås den fornødne ændring af færdselslovens § 70 a gennemført, hvilket skal danne grundlag for, at der kan udføres forsøg med dobbelttrailer-vogntog på udvalgte strækninger.

Et bredt flertal i Folketinget blev den 22. april 2022, som en del af Infrastrukturplan 2035, enige om at iværksætte en forsøgsordning med dobbelttrailervogntog på det danske vejnet.

Forsøget skal i første omgang dække strækningen mellem Aarhus og Høje-Taastrup med mulighed for forlængelse til Malmø. Forsøget forventes påbegyndt første halvår af 2024 og vil løbe i 5 år, hvorefter forsøgsordningen evalueres.

Lovforslaget vil indebære en ændring af § 70 a, så de fremgår at der kan køres med flere påhængskøretøjer. Vejdirektoratet vil med bekendtgørelse fastlægge det vejnet, som kan anvendes inden for forsøgsordningen. De konkrete tekniske krav til køretøjer, der kan anvendes under den foreslåede forsøgsordning, vil blive fastsat ved bekendtgørelse af Færdselsstyrelsen. Såfremt det politisk besluttes at udvide forsøgsordningen til yderligere strækninger, vil det ikke kræve en ændring af færdselsloven, da den fornødne hjemmel etableres med nærværende lovforslag.

Lovændringen foreslås at skulle træde i kraft den 1. januar 2024.

Høringsmaterialet vil blive gjort offentligt tilgængeligt på bl.a. Høringsportalen.dk, medmindre regler om beskyttelse af personoplysninger indebærer, at høringsvar eller dele heraf ikke kan offentliggøres.

Transportministeriet skal venligst bede om eventuelle bemærkninger

**senest den 16. juni 2023**

Høringssvar bedes sendt til trm@trm.dk og mlf@trm.dk.

Spørgsmål vedrørende høringen kan stilles til Marie Lundorf på mail mlf@trm.dk og telefon 24 92 85 53.

Med venlig hilsen

Marie Lundorf
Fuldmægtig